شه‌فه‌ق نيوز/ له‌ دو روێداگ ترۆريستى له‌ ناوڕاس شار له‌نده‌ن 6 كه‌س كوشيان و فيشتر له‌ 30 كه‌سيش زه‌خمدار بوين و له‌ ئاكام ئه‌وه‌يش هيزه‌يل ئاسايشى تويه‌نستن 3 په‌لامارده‌ر بكوشن.
له‌ى باوه‌ته‌و، پۆليس بريتانى له‌ به‌ياننامه‌يگ ئه‌وه‌ ده‌رخست ك پياوه‌يل پۆليس وه‌ گورجى روى وه‌ڕوى ئه‌و 3 په‌لامارده‌ره‌ بوينه‌سه‌وه‌و هه‌رسێگيان له‌ بۆرۆ ماركت كوشتنه‌.
جى باسه‌، ئيواره‌ێ دويه‌كه‌ سێ كه‌س په‌لامارده‌ر سه‌ياره‌يگ بويچگ وه‌پيان بويه‌ و له‌بان پيه‌ڵ له‌نده‌ن(له‌نده‌ن بريدج)ده‌س كردنه‌ تلانن مه‌ردم مه‌ده‌نى له‌ بان پيه‌ڵه‌گه‌و شايه‌تحاڵه‌يليش باس له‌وه‌ كردن ك ئه‌و سه‌ياره‌ وه‌ سورعه‌ت 80 كم له‌ سه‌عاتيگ ڕى كردگه‌ و چيه‌سه‌ بان ره‌سيف و مه‌ردم كرده‌سه‌ ژيره‌و.
